上丁餘膰置酒招綽中德粲逢年
作者：洪邁
朝代：宋

paragraphs: 我生無幾求，畢願老葭菼。
誰令事斗祿，飯糲羹不糝。
書生亦可憐，微物有先感。
朝來食指動，膰肉豐咀啖。
恭惟魯司寇，道大長壈坎。
空餘祠千載，不救陳蔡慘。
永言百世師，願學吾豈敢。
當饑不忘歌，既飽復何憾。
安能如王孫，長物貯頤頷。
急呼講肆人，一醉捨鉛槧。
相携桃李徑，歷亂蹴紅毿。
言强三尺喙，氣溢一身膽。
平生超然處，獨嗜逾昌歜。
詩成持寄君，莫遺兒輩覽。